
Consorci de Museus 

El Centre del Carme es converteix aquestes Falles en un casal faller de la mà de Mahou
· El Casal Cinco Estrellas de Mahou convida creadors valencians a reinterpretar les Falles al Centre del Carme i oferirà de manera gratuïta una programació musical, artística i d’oci

· Vitamin, Noiz.es i Mueveloreina signaran la ‘Mahoucletà’, la primera mascletà disparada amb terços de cervesa 

· David de Limón, La Nena Wapa Wapa i Disneylexya reinterpretaran a través de l’art urbà l’himne ‘El faller’ 

València (25.02.20). El Centre del Carme es convertirà aquestes Falles en un casal faller de la mà de Mahou. Durant aquestes festes Mahou s’instal·larà al centre de cultura contemporània amb el seu Casal Cinco Estrellas, una col·laboració que reflecteix l’esperit innovador que comparteixen aquest espai expositiu i la marca cervesera. El resultat és una completa agenda d’experiències culturals i musicals gratuïtes que se celebraran els dies 14, 15, 17 i 18 de març, i que tindran una festa d’inauguració el dia 7. Una proposta que convida a viure les Falles d’una manera diferent i a compartir el sabor del ‘tardeo’ més creatiu i jove de la ciutat, des de les 17 fins a les 22 hores. 

El director del Centre del Carme, José Luis Pérez Pont, ha presentat aquest matí la programació acompanyat per Joana Alonso, Brand Manager Local Mahou, els artistes urbans David de Limón, La Nena Wapa Wapa i Disneylexya a més de Pablo Álvarez, Diseño Interactivo i CEO de Vitamin, Joaco J. Fox i Karma Cereza del grup Mueveloreina i Carlos Vera de Noiz.es. 

Pérez Pont ha assenyalat que “el Centre del Carme és un espai per al desenvolupament de les arts vives en les seues diferents formes d’expressió i un lloc al servei de la ciutadania. Amb aquest esperit vam obrir fa tres anys el Centre del Carme a les Falles com una de les manifestacions més importants de la nostra cultura urbana que uneix tradició i modernitat, una vinculació en la qual cada any ens impliquem més des d’acollir una exposició de l’artista autor de la falla municipal fins a presentar dos monuments fallers innovadors i participatius. En aquest 2020 fem un pas més i a través de la nostra col·laboració amb Mahou convertim el Centre del Carme en un casal faller que serà en els pròxims dies un lloc on acostar-se a les Falles d’una manera diferent i alternativa acompanyats per la creació actual valenciana”. 

Mahou se suma a aquestes festes convidant a creadors valencians a reinterpretar ‒des d’un punt de vista molt contemporani‒ les icones i símbols de la festa fallera, des de la mascletà a l’himne ‘El faller’. 

Així, la ‘Mahoucletà’ donarà tots els dies el tret d’eixida als ‘tardeos’ al Casal Cinco Estrellas. Una mascletà reinterpretada amb un toc urbà que oferirà una innovadora instal·lació visual i sonora, obra de l’estudi creatiu Vitamin, en la qual els tradicionals petards se substituiran pel so de l’obertura de 120 terços, sincronitzats amb una base musical dissenyada per noiz.es i el duo valencià Mueveloreina.

L’‘street art’ arribarà de la mà dels artistes urbans David de Limón, La Nena Wapa Wapa i Disneylexya que, per primera vegada, interpretaran l’himne tradicional ‘El faller’ a ritme d’esprai sobre els panells instal·lats al claustre gòtic del Centre del Carme. Durant els cinc dies d’obertura, pintaran en directe i vestiran amb els seus grafitis el Casal Cinco Estrellas i les tanques que envolten les principals falles de la secció especial amb les quals Mahou col·labora.

Unes Falles amb ritme
La plataforma ‘Vibra Mahou’ posarà música a les Falles amb una doble sessió diària de concerts i DJ a partir de les 19.30 hores, després de la ‘Mahoucletà’. Aquests directes ompliran les vesprades del ritme més urbà amb els concerts de diferents corrents i estils musicals. Des dels eclèctics Mueveloreina, a l’‘indie rock’ de The Parrots, passant pel ‘technopop’ de Monterrosa i l’‘electropop’ d’Amatria. No faltaran tampoc sessions de DJ, amb noms com Wisemen Project, DJ Inmir, Axel Pi (Sidonie) DJ Set o Rocío (Las Chillers) DJ Set. Tota una experiència que farà vibrar encara més aquesta festa amb uns directes únics.

A més, durant totes aquestes jornades, valencians i visitants tindran l’ocasió d’aprendre a tirar ‒i assaborir‒ la canya mestra. El Casal Cinco Estrellas del Centre del Carme acollirà diferents tallers de tiratge gratuïts, amb la inscripció prèvia en www.mahou.es/casalcincoesterellas
Unes Falles més sostenibles
Mahou, fidel al seu compromís amb la sostenibilitat i d’acord amb el compromís amb l’emergència climàtica del Centre del Carme, repartirà gots de cartó reciclats tant en el Casal Cinco Estrellas com en la resta de falles amb les quals col·labora.

